Myrkytystietokeskukseen voi soittaa uuteen ilmaisnumeroon 0800 147 111.

**Ensiapuohjeet**

**Nielty myrkyllinen aine**

* Puhdista suu, ethän okseta.
* Selvitä mitä ainetta on nielty ja mahdollinen annos.
* Soita Myrkytystietokeskukseen riskinarviointia ja lisäohjeita varten.
* Joissain tilanteissa Myrkytystietokeskus voi ohjeistaa antamaan lääkehiiltä imeytymisen estämiseksi.

**Hengitetty myrkyllinen aine**

* Siirrä altistunut raittiiseen ilmaan ja aseta lepoon, mieluiten puoli-istuvaan asentoon. Varo ettet itse altistu myrkylliselle aineelle.
* Selvitä mitä ainetta on hengitetty. Soita Myrkytystietokeskukseen riskinarviointia ja lisäohjeita varten.
* Jos alkuvaiheen lievät oireet eivät mene levossa ohi tai kehittyy pitkittynyttä yskää, hengitysvaikeuksia tai muita oireita, tulee hakeutua lääkäriin.

**Myrkyllinen aine iholla**

* Riisu saastuneet vaatteet ja huuhtele ihoa vedellä.
* Jos kyseessä on syövyttävä aine, huuhtele 30–60 minuutin ajan.
* Jos iholla tuntuu voimakasta kipua, kehittyy palovammoja tai iho tulehtuu, tulee hakeutua lääkäriin.

**Myrkyllinen aine silmässä**

* Huuhtele silmiä vedellä noin 15 minuutin ajan. Jos kyseessä on syövyttävä aine, huuhtele vähintään 30 minuutin ajan.
* On tärkeää aloittaa huuhtelu mahdollisimman nopeasti, jotta silmään ei ehdi kehittyä vauriota.
* Jos silmään kehittyy huuhtelun jälkeen mm. voimakasta kipua, turvotusta, valonarkuutta tai kyynelvuotoa, tulee hakeutua lääkäriin.